Clarencerylaan is die soort pad wat jy in Hollywoodstyl wil ry: in ’n Cadillac met ’n kolletjieserp wat in die wind wapper. Dít is ongelukkig nie ons almal beskore nie, maar bondel die kinders in die kar en mik vir dié pad waar dit voel asof jy op die see ry.
Trek af by enige van die uitkykpunte en kyk hoe die Atlantiese Oseaan en die lugruim wedywer oor wie die blouste is. Op ’n oop dag sien jy hoe lê die hele Kaapse Skiereiland soos ’n grys draak in die water aan die oorkant van die baai. Soms skiet ’n skool dolfyne deur die branders en tussen Junie en November stoot suidelike noorkapperwalvisse stadig aan Hermanus toe.
Dis nie asof die pikkewyne toertjies doen vir besoekers nie, maar dis tog vermaaklik om die voëls dop te hou. ’n Klompie sal waarskynlik staan en pote natmaak in die sloepie links van die ingang terwyl ander son vang op die heuweltjie regs van die plankiespaadjie. Ek was al twee keer by dié kolonie en elke keer het die wind gedreig om die klere van jou lyf af te pluk. “Ja, Mevrou,” was die antwoord toe ek vra of die wind altyd so woed.
Beur tot by die punt en terug en gaan soek skuiling by die On the edge-restaurant (060 720 7885). Bestel ’n warmsjokolade (R25) of ’n melkskommel (R25) terwyl jou hare tot verhaal kom. Dinge kan bedrywig raak hier oor naweke; wees dus maar geduldig. Draai regs in Disastraat nes jy uitry by Stony Point en volg die pad tot op Clarencerylaan. Ry aan tot by die bordjie wat die afdraai na die Kogelberg-natuurreservaat aandui.
Op die Zigzagroete (8 km uit en tuis) stap jy al langs die hange van die Bobbejaanskop tot by die bopunt van dié waterval.
As die kinders saam is, gaan eet jou vispakkie by die tafeltjies by die Kleinmond-strandmeer – hier’s ook ’n speelpark. Of gaan sit alleen met jou geliefde by ’n bankie iewers langs die kuswandelpaadjie wat strek van die hoofstrand tot by Palmietstrand.
Wat is die tweede ding waarvoor ’n mens lus is by die see? Roomys! Ry tot by die heel laaste winkel in die Kleinmondhawe.
Diegene wat lus het om die dag af te sluit met ’n skemerkelkie kan op die houtdek gaan sit by Casa del Sol (021 853 6867; casa-del-sol.co.za) en ’n glasie klink op die lewe.
Die strandgebied is redelik skoon, maar by die kampterrein en dagbesoekersdele is netheid ongelukkig nie ’n prioriteit nie.